Up-101/02
Natisni
Opravilna št.:
Up-101/02
Datum odločitve:
17. 12. 2002
ECLI:
ECLI:SI:USRS:2002:Up.101.02
Akt:
Ustavna pritožba A. A. in B. B. zoper sklep Višjega delovnega in socialnega sodišča št. Pdp 1690/99-2 z dne 20. 10. 2000
Izrek:
Ustavna pritožba A. A. in B. B. zoper sklep Višjega delovnega in socialnega sodišča št. Pdp 1690/99-2 z dne 20. 10. 2000 se zavrže.
Evidenčni stavek:
Vložitev nedopustnega pravnega sredstva, revizije v obravnavanem primeru, ne varuje in ne vpliva na tek roka za vložitev ustavne pritožbe, zato je Ustavno sodišče zavrglo prepozno ustavno pritožbo.
Geslo:
1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
Pravna podlaga:
Člen 55.1.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
26. 2. 2002
Vrsta odločitve:
sklep
Vrsta rešitve:
zavrženje
Dokument:
US21983
Up-101/02 - 4
7. 1. 2003
SKLEP
Ustavno sodišče je v postopku za preizkus ustavne pritožbe A. A. iz Ž. in B. B. iz Ž., ki ju zastopa C. C., odvetnica v Ž., na seji senata dne 17. decembra 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. in B. B. zoper sklep Višjega delovnega in socialnega sodišča št. Pdp 1690/99-2 z dne 20. 10. 2000 se zavrže.
Obrazložitev
1. Ustavna pritožnika sta bila kot delavca Ministrstva za notranje zadeve začasno napotena na delo izven svoje matične policijske postaje na različne mejne prehode. S tožbo sta zahtevala plačilo razlike med terenskim dodatkom in dnevnico za ta čas. Delovno sodišče prve stopnje je njunemu zahtevku v delu ugodilo, pritožbeno sodišče je sodbo spremenilo in njun zahtevek v celoti zavrnilo. Ustavna pritožnika sta zoper sodbo pritožbenega sodišča vložila revizijo, ki jo je Vrhovno sodišče kot nedopustno zavrglo. Ustavna pritožnika vlagata ustavno pritožbo zoper sodbo Višjega delovnega in socialnega sodišča.
Zatrjujeta kršitev 22. člena Ustave (enako varstvo pravic).
2. Pritožnika menita, da je ustavna pritožba zoper v izreku navedeno sodbo Višjega delovnega in socialnega sodišča vložena v zakonitem roku 60 dni. V tej zvezi omenjata sklep Vrhovnega sodišča št. VIII Ips 51/2001 z dne 27. 11. 2001, s katerim je bila revizija zoper navedeno sodbo pritožbenega sodišča kot nedopustna zavržena.
3. Po določbi prvega odstavka 52. člena Zakona o Ustavnem sodišču (v nadaljevanju ZUstS) je ustavno pritožbo treba vložiti v 60 dneh od dneva vročitve posamičnega akta, zoper katerega je mogoča ustavna pritožba. Posamični akt, ki ga je v konkretni zadevi mogoče izpodbijati z ustavno pritožbo, je sodba Višjega delovnega in socialnega sodišča, zato je rok za vložitev ustavne pritožbe pričel teči z vročitvijo te sodbe pritožnikoma oziroma njunemu pooblaščencu in ne šele z vročitvijo sklepa Vrhovnega sodišča, s katerim je bila revizija zoper navedeno sodbo kot nedopustna zavržena. Vložitev nedopustnega pravnega sredstva, revizije v navedenem primeru, namreč ne varuje roka za vložitev ustavne pritožbe in ne vpliva na tek roka za vložitev ustavne pritožbe zoper izpodbijano sodbo Višjega delovnega in socialnega sodišča. 4. Iz dejstva, da je bil sklep o reviziji sprejet dne 27. 11. 2001, in iz priložene kopije revizije ustavnih pritožnikov (tedaj tožeče stranke), ki je datirana z dnem 13. 12. 2000, izhaja, da sta se pritožnika oziroma njun pooblaščenec z izpodbijano sodbo, zoper katero je bila vložena revizija, seznanila najkasneje do tega dne. Iz tega je mogoče sklepati, da je bila izpodbijana sodba Višjega delovnega in socialnega sodišča vročena pred oziroma najkasneje do 13. 12. 2000, prav gotovo pa določen čas pred 27. 11. 2001, ko je bil izdan sklep o zavrženju revizije.
Ustavna pritožba, vložena dne 25. 2. 2002, je torej očitno vložena po poteku roka 60 dni od vročitve sodbe Višjega delovnega in socialnega sodišča št. Pdp 1690/99-2 z dne 20. 10. 2000. Zato jo je Ustavno sodišče kot prepozno zavrglo.
5. Senat Ustavnega sodišča je sprejel ta sklep na podlagi prve alineje prvega odstavka 55. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan